Għall-ewwel darba, il-Kummissjoni ħarġet rapport dwar il-progress li jkopri l-ħames Fondi. Dan juri li fl-aħħar xhur l-investimenti aċċelleraw bis-saħħa, u huwa antiċipat li l-implimentazzjoni se tilħaq veloċità stabbli fl-2017. Sa tmiem l-2015, 274 000 negozju kienu diġà rċevew appoġġ taħt il-Fondi Strutturali u ta' Investiment Ewropej (SIE) 2014-2020. 2.7 miljun persuna diġà gawdew minn assistenza biex isibu xogħol jew jiżviluppaw il-ħiliet tagħhom; il-bijodiversità ta' 11-il miljun ettaru ta' art agrikola ttejbet, u ntgħażlu miljun proġett finanzjat mill-UE, għal valur totali ta' kważi EUR 60 biljun. Din iċ-ċifra rduppjat fi żmien disa' xhur, u sal-ħarifa tal-2016 diġà kienu ġew investiti EUR 130 biljun – 20 % tal-pakkett totali tal-Fondi SIE – f'negozji żgħar, ir-riċerka, il-broadband, l-effiċjenza enerġetika u eluf u eluf ta' proġetti oħrajn li jiffukaw fuq il-prijoritajiet ewlenin tal-istrateġija tat-tkabbir u tal-impjiegi tal-UE. Konformi mal-għanijiet tal-Pjan ta' Investiment, l-għan li l-użu tal-istrumenti finanzjarji fl-investimenti tal-Fondi SIE jiġi rduppjat kien għoddu ntlaħaq fi tmiem l-2015. Il-Viċi President Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, qal: “F'ħafna Stati Membri, il-Fondi SIE huma sors vitali ta' investiment pubbliku. Bl-enfasi tagħhom fuq il-prijoritajiet ewlenin tagħna, u l-qafas tagħhom orjentat lejn il-prestazzjoni , huma jikkontribwixxu biex nilħqu l-għanijiet tagħna tat-tkabbir u l-impjiegi fl-UE kollha kemm hi.” Il-Kummissarju għall-Politika Reġjonali, Corina Crețu qalet: “Iċ-ċifri jitkellmu waħedhom. Dawn juru li qegħdin fit-triq it-tajba fejn tidħol l-implimentazzjoni, saħansitra b'qafas iktar ambizzjuż għall-fondi, li diġà għen biex jappoġġa riformi strutturali u jneħħi l-ostakli għall-investiment. Issa wasal il-waqt li l-proġetti ffinanzjati mill-UE jibdew jaħdmu, u nitlob lill-Istati Membri kollha biex ikomplu jaċċelleraw l-għażla u l-implimentazzjoni.” B'mod parallel għall-ewwel proġetti li qegħdin jiġu mwettqin, l-Istati Membri approfittaw mill-ewwel sentejn tal-perjodu 2014-2020 biex jistabbilixxu l-kundizzjonijiet ideali biex jiżguraw investimenti ta' kwalità u sodi, skont id-dispożizzjonijiet il-ġodda tal-qafas komuni tal-fondi. Pereżempju, dawn kellhom iwaqqfu strateġiji ta' investiment u jiżguraw konformità sħiħa mal-istandards tal-UE tul firxa ta' setturi – it-trasport, l-innovazzjoni, it-teknoloġiji diġitali, il-ġestjoni tal-iskart u l-ilma… – biex isaħħu ambjent favorevoli għall-investiment. Il-benefiċċji ta' dawn ir-rekwiżiti jmorru lil hinn mill-ambitu tal-investimenti tal-Fondi SIE u għandhom impatt pożittiv fuq il-kwalità tal-ħajja fl-UE. Pereżempju, l-Italja adottat strateġija nazzjonali dwar il-broadband li timxi mal-miri 2020 tal-UE u li għandha l-għan li tnaqqas id-distakk diġitali. Twaqqfu pjanijiet ta' evalwazzjoni għal kull programm tal-Fondi SIE biex jagħtu stampa iktar ċara tal-prestazzjoni tagħhom maż-żmien, konformi mal-inizjattiva ta' baġit tal-UE li jiffoka fuq ir-riżultati. Apparti minn dan ir-rapport, illum il-Kummissjoni qiegħda tvara verżjoni aġġornata tal-pjattaforma tad-dejta miftuħa dwar il-politika ta' koeżjoni. Dan is-sit web, li jinbet mill-impenn tal-Kummissjoni favur l-għoti ta' rendikont u t-trasparenza, issa ġie arrikkit b'taqsimiet ġodda biex juru l-prestazzjoni tal-investimenti tal-Fondi SIE u li jkejlu l-kisba tal-miri. Sfond Il-pakkett tal-Fondi SIE 2014-2020, flimkien mal-kofinanzjament nazzjonali, jirrappreżenta sforz ta' investiment ta' EUR 638 biljun, inkluż EUR 181 biljun dedikati għat-tkabbir intelliġenti, b'investimenti fir-riċerka u l-innovazzjoni, it-teknoloġiji diġitali u appoġġ dirett għal iktar minn żewġ miljun negozju żgħir. Dan ir-rapport huwa l-ewwel wieħed minn sensiela ta' rapporti annwali lill-istituzzjonijiet tal-UE dwar l-implimentazzjoni tal-533 programm tal-Fondi Strutturali u ta' Investiment Ewropej. Dan l-eżerċizzju ta' rendikont isir fil-kuntest ta' novitajiet kbar introdotti fl-2014 biex itejbu l-kwalità tal-infiq, bħall-konċentrazzjoni tematika, prekondizzjonijiet ġodda għall-investimenti u fokus imsaħħaħ fuq ir-riżultati u l-mekkaniżmi tat-tkejjil tal-prestazzjoni. Iktar tagħrif Ir-rapport sommarju tal-2016 dwar ir-rapporti annwali ta' implimentazzjoni tal-programmi li jkopru l-implimentazzjoni fl-2014-2015 @CorinaCretuUE @mariannethyssen @PhilHoganEU @KarmenuVella @EU_Regional @EU_Social @EU_Agri @EU_Mare